郡齋西亭即事十韻招麗水殿丞武功從事
作者：楊億
朝代：宋

paragraphs: 郡齋退食復何爲，縱目西亭景物奇。
疊嶂雨餘泉眼出，澄潭風靜釣絲垂。
城臨古戍寒蕪闊，路轉荒村野彴危。
幾處唱歌聞白紵，誰家酤酒見青旗。
蝶隨游妓穿花徑，犬吠行人隔槿籬。
桃李成蹊春盡後，魚鹽爲市日中時。
桑麻萬頃晴氛散，絲竹千門夕照移。
吟際嶺雲飛冉冉，望中壠麥秀離離。
煙迷喬木鶯遷早，水滿芳塘鷺下遲。
鶴蓋翩然肯相顧，主人終宴豈知疲。